**Kisbér Város Polgármesterétől**

**2870 Kisbér, Széchenyi u 2.**

**Kisbér Város Önkormányzatának Képviselő-testülete**

**2025. január 17-ei ülésére**

Tárgy: Patkánymentesítés felülvizsgálata

Tisztelt Képviselő-testület!

Kisbér város közigazgatási területén 2015 óta a Bábolna Bio Kártevőirtó Szolgáltató Kft. látja el a patkánymentesítést. 2015-ig a lakosok részéről több alkalommal érkeztek megkeresések az önkormányzathoz a lakóingatlanok és környékük patkánymentesítésével kapcsolatban, de az önkormányzat nem rendelkezett szolgáltatói háttérrel, az egyes igények teljesítésére egyéni megrendelésekkel intézkedtünk. Majd 2015-ben az önkormányzat határozott időre vállalkozói szerződést kötött a Bábolna Bio Kártevőirtó Szolgáltató Kft-vel, akként, hogy magánterületeken is az önkormányzat fedezi a mentesítést és ezen szerződést minden év januárjában újrakötöttük az emelt díj módosításával. A kft. idén is megküldte a 2025. évre vonatkozó lakossági patkányirtás tárgyú vállalkozási szerződést (1 melléklet). A díjváltozás mértéke a lakossági patkányirtás tekintetében 3,7 %-al emelkedett a múlt évhez képest. Kisbér városban azonban 2024. évben a családi házas lakóingatlanok patkánymentesítése szolgáltatási díja összesen nettó 3.053.000.-Ft-ba került az önkormányzatnak, mely magas összeg miatt szükségesnek találtuk a patkánymentesítési feladatok felülvizsgálatát.

A szerződés szerint

*„A mentesítés, védekezés alá bevont területek*

*Kisbér Város Önkormányzatához tartozó, a Vállalkozónak írásban vagy telefonon bejelentett lakossági lakó ingatlanok (címek) területe.*

*Vállalkozó az elvégzett szolgáltatás ellenértékéről számlát küld Megrendelőnek, amelynek alapja a munka elvégzéséről készült jelentés mely a mentesített lakossági címlistát tartalmazza. Az adott ingatlanról a 3.kezelés után készül számla, összesítve az ingatlanok számával. Egy mentesített ingatlan ( cím ) csak egy alkalommal számlázandó.”*

Tájékoztatom a képviselő-testületet**,** hogy

* **magánterületen: A rágcsálók irtása az adott terület tulajdonosának/kezelőjének kötelessége, melyhez kártevőirtó szakember segítségét is igénybe veheti!**

A kötelezettséget a fertőző betegségek és a járványok megelőzése érdekében szükséges járványügyi intézkedésekről szóló 18/1998. (VI. 3.) NM rendelet határozza meg. A védekezési kötelezettség csak lakott területen áll fenn. A rendelet 36. §-a szerint „*Az egészségügyi kártevők elleni védekezésről, a költségek fedezéséről, valamint a szükséges rendszabályok és eljárások végrehajtásáról az érintett terület vagy épület tulajdonosa (bérlője, használója, kezelője), illetőleg a gazdálkodó szerv vezetője vagy üzemeltetője (a továbbiakban együtt: fenntartója) köteles gondoskodni.”* A fenntartó a védekezéshez kártevőirtó szakvállalkozás segítségét veheti igénybe.

* **közterületen: A közterület kezelőjének, fenntartójának (a települési önkormányzatnak) a feladata a rágcsálók irtása.**

A kötelezettséget a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 5. pontja, illetve az egészségügyről szóló 1997. évi CLIV. törvény 153. § (1) b) pontja írja elő.

Sok esetben a rágcsálók közterületen és magánterületeken való előfordulása egymással szorosan összefügg. A védekezést tehát összehangoltan célszerű végrehajtani. Több települési önkormányzat – így Budapest főváros önkormányzata is – felismerve ennek fontosságát, a magánterületen történő rágcsálóirtásban is segítséget nyújt a lakosságnak és lakossági megkeresésre biztosítja a rágcsálóirtást. De vannak települések, ahol a közterületeken, ősszel és tavasszal -több közterületen kihelyezett irtószerrel – végeznek csak patkánymentesítést, de van, ahol lakossági bejelentésre az ingatlannal határos közterületen végzik el a mentesítést, akár a lakókkal összefogva, de a magánterületen az ingatlan tulajdonosa/használója gondoskodik a költségek fedezéséről.

A fentieken túl tájékoztatom továbbá a képviselő-testületet, hogy a városigazgatóság, óvoda és sportcsarnok vonatkozásában évente két alkalommal megelőző jellegű rovar - és rágcsálóirtó alapkezeléseket egy másik szolgáltató, Szabó Zsolt egyéni vállalkozó végez.

Kérem Tisztelt Képviselő-testületet, hogy szíveskedjen a szerződés ismételt megkötését, esetlegesen új árajánlatok bekérését, vagy szerződés módosítását (csak közterületen végzett rágcsálóirtás) megvitatni.

Kisbér, 2025. január 7.

Sinkovicz Zoltán

 polgármester

**Műszaki Bizottság**

A bizottság támogatja a Bábolna Bio Kártevőirtó Szolgáltató Kft-vel a patkánymentesítésre vonatkozó szerződés megkötését az előterjesztés szerint.

Kisbér, 2024. december 10.

 Bondár Balázs s.k. Pápai Mónika s.k.

 elnök referens